
הכנסת השש-עשרה






נוסח לא מתוקן

מושב רביעי

פרוטוקול מס' 655

                                                   מישיבת ועדת חוקה, חוק ומשפט

                         יום ראשון, כ"ב טבת התשס"ו, (22 בינואר 2006), שעה 10:00

סדר היום:  תקנות הנזיקים האזרחיים (אחריות המדינה) (הוועדה לעניין תשלום לפנים משורת 

                    הדין – תנאי סף, סדרי עבודה ואמות מידה לתשלום), התשס"ו – 2005. 

                    אישור התקנות.

נכחו:
חברי הוועדה: 

מיכאל איתן – היו"ר

נסים זאב

רשף חן

מוזמנים:
עו"ד דינה פוליאק – ר' תחום תובענות, משרד הביטחון

עו"ד נורית ליטבק – שדה – לשכת היועץ המשפטי, משרד הביטחון

עו"ד תמר אינדיג – לשכת היועץ המשפטי, משרד הביטחון

עמית ניב – מתמחה, לשכת היועץ המשפטי, משרד הביטחון

עו"ד עליזה מרגוליס – ע' יועץ משפטי, משטרת ישראל, המשרד לביטחון פנים

רותם פלג – משרד האוצר

עו"ד דן יקיר – יועץ משפטי, האגודה לזכויות האזרח

דניאלה במברגר אנוש – האגודה לזכויות האזרח

עו"ד ארנה כהן – עדאלה – המרכז המשפטי לזכויות המיעוט הערבי בישראל

עו"ד מוחמד ג'בארין – עדאלה – המרכז המשפטי לזכויות המיעוט הערבי בישראל

עו"ד ענת קדרון – המוקד להגנת הפרט

חוה מטיס – עירון – המוקד להגנת הפרט

אד פרידמן- לשכת עורכי הדין

יעל גויסר – לשכת עורכי הדין

יועצת משפטית: קרן ויינשל

מנהלת הוועדה: דורית ואג

רשמת פרלמנטרית: רותי וייס

                    תקנות הנזיקים האזרחיים (אחריות המדינה) (הוועדה לעניין תשלום לפנים משורת 

                    הדין – תנאי סף, סדרי עבודה ואמות מידה לתשלום), התשס"ו – 2005. 

                    אישור התקנות
היו"ר מיכאל איתן:


בוקר טוב לכולם. היועצת המשפטית של הוועדה אמרה לי לפני שפותחים את הדיון שהיא העבירה למשרד הביטחון ומשרד המשפטים 14 שאלות להבהרות שונות ולא קיבלה תגובה, אז אולי ראשית ננסה להבין מבחינת נהלי עבודה. אנחנו משתדלים להגיע לוועדה כשלפחות היועצת המשפטית מכינה את שיעורי הבית כשיושב ראש הוועדה הוא בדרך כלל עצל ולא מכין שיעורי בית, והוא מתחיל את הדיון כשהוא עושה את שיעורי הבית מכאן. אז לפחות היועצת המשפטית יודעת במה דברים אמורים. עכשיו נוצר מצב שגם היועצת המשפטית לא יודעת כלום ואני שואל ראשית למה זה קרה? מה הייחוד פה? ודבר שני, אולי תקיימו את הישיבה הזאת בלעדי? 

דורית ואג:

אז זו לא ישיבת ועדה אלא פגישה. 

היו"ר מיכאל איתן:

כן, תשבו עם היועצת המשפטית עכשיו ונקבע מועד נוסף. 

קרן ויינשל:

נחסוך לכם זמן. 

תמר אינדיג:

אם יורשה לי לומר, קודם כל התקנות האלה הן תקנות שהועברו, או כמו שאתם זוכרים, במסגרת התיקון מס' 7 התחייבנו בתוך 60 יום להגיש טיוטת תקנות. אלה היו 60 יום שבאמת בעבודה מאוד מאומצת עמדנו בהם ואני מדגישה עבודה מאומצת, זו הייתה תקופת הקיץ, תקופת החגים, והתקנות האלה הונחו על שולחן הוועדה ערב ראש השנה. 

היו"ר מיכאל איתן:


דרך אגב גם בחורף יש חגים. תקופת הקיץ זה תקופת חגים, תקופת החורף זה תקופת חגים, תמיד יש או קיץ או חורף או סתיו או אביב וגם חגים, מה לעשות?

תמר אינדיג:

 אני מצטערת, התקנות האלה חייבו התייעצות בין שר הביטחון לבין שרת המשפטים, חייבו תיאום בין שני משרדי הממשלה. 

היו"ר מיכאל איתן:

בסדר, העיקר שעשיתם את העבודה.

תמר אינדיג:

מאז עבר לא מעט זמן וקיבלנו את השאלות של היועצת המשפטית של הוועדה. 

דורית ואג:

סליחה, אני מוכרחה לומר משהו. 

תמר אינדיג:

דורית, אני לא באה לטעון כנגד הוועדה. 

דורית ואג:

אם את מספרת את ההליך אז תספרי עד הסוף. 

תמר אינדיג:

 אין לי שום טענות מבחינת הוועדה, אני רק מנסה להגיד ששאלו אותי למה לא השבנו לשאלות של היועצת המשפטית. קיבלנו את השאלות, אני לפחות, ביום רביעי בבוקר. אלו שאלות שכדי לענות עליהן היה צריך תיאום גם עם גורמים במשרד המשפטים. לא הייתה לי אפשרות תוך יומיים לתת תשובה מסודרת. 

היו"ר מיכאל איתן:

רק ביום רביעי קיבלת את השאלות?

קרן ויינשל:

אני שלחתי ביום שלישי בצהריים. 

תמר אינדיג:

 בסדר, יש אנשים בישיבות, אנשים בחו"ל.

היו"ר מיכאל איתן:

ההסבר מקובל עלי במאה אחוז. 

תמר אינדיג:

אבל כן דנו בנושאים והתשובות קיימות ואני חושבת שאפשר תוך כדי דיון בתקנות לתת מענה לסוגיות שעלו. 


היו"ר מיכאל איתן:

האישור של התקנות דחוף לכם או שהוא סובל דיחוי?

תמר אינדיג:

 כמו שברור מתוך נוסח תיקון מס' 7, הכרזות על אזורי עימות לגבי 5 השנים מספטמבר 2000 ועד מועד העברת התיקון שזה אוגוסט 2005, נקצב להם עד 10 לפברואר 2006. כלומר בתוך זמן קצר תהיינה הכרזות. אנחנו נמצאים בשלהי עבודת מטה במערכת הביטחון בנושא הזה. הנושא של ועדת החריגים הוא בעצם חלק מאותו מכלול של ההסדר. לכן בראייתנו נכון היה לדון בדברים האלה. אם אתם מעוניינים בדחייה של מספר ימים ולקבוע ישיבות נוספות, כמובן שניענה.  

היו"ר מיכאל איתן:

אני חושב שזו הזדמנות טובה אם אתם יכולים לסנן חלק מהדברים. אני רוצה להודות על האמת שאני גם כן הייתי מאוד מעוניין לשבת בישיבת עבודה כזאת אבל יש לי איזה בעיה דחופה. אני נוסע מחר למועצת אירופה, אני צריך להכין איזה שהם דברים. אז אם אני נחוץ לעבודה, אם זו ישיבת ועדה פורמלית, אני מוכן לקיים את זה עכשיו ולהתחיל. 

קרן ויינשל:

אפשר להתחיל לעבור על תקנה תקנה ולראות את ההערות. אני לא מוכנה לתשובות שלהם. הם הכינו תשובות שאני לא מוכנה אליהן אבל אין בעיה שנעבור ונראה, ואולי נוכל כבר עכשיו לראות אם זה נראה לנו או לו. יש כמה בעיות שאני חושבת שהן מאוד בולטות לעין בתקנות שניתנו שאפשר לעבור עליהן. 

תמר אינדיג:

 אתם מעוניינים לקיים עוד ישיבת עבודה טרום ועדה? אנחנו לא נעכב. 

היו"ר מיכאל איתן:

השאלה רק מה יותר יעיל, אני לא נכנס כעת לשום שאלה אחרת רק לשאלת היעילות. 

קרן ויינשל:

אני חושבת שכדאי שנתחיל. 

תמר קלהורה:

יש כמה הערות שאנחנו יכולים לקבל אותן. 


היו"ר מיכאל איתן:

זאת אומרת,  אתם כבר יודעים מה ההבדלים ביניכם?

תמר קלהורה:

כן.

קרן ויינשל:

הם יודעים אני לא. 

תמר קלהורה:

אז אנחנו נאמר אותם  ונתחיל. 


קרן ויינשל:

בסדר, בואו נתחיל. תקנות הנזיקים (אחריות המדינה) (הוועדה לעניין תשלום לפנים משורת הדין – תנאי סף, סדרי עבודה ואמות מידה לתשלום), זה הכל לפי ההסמכה, כל זה אמרנו שנקבע בתקנות. נתחיל עם ההגדרות. רוב ההגדרות הן טכניות. הייתה לי שאלה לגבי ההגדרה של ניזוק שהיא הגדרה שהיא כן משמעותית, כאשר ההגדרה של ניזוק לפי התקנות זה אחד, מי שסעיף 5ג(א) לחוק חל עליו. כלומר שהמדינה לא אחראית בנזקיו מפאת שהמעשה הזה היה באזור עימות. ואז תנאי שני, ואשר גופו או רכושו ניזוקו ישירות, ועוד תנאי, עקב מעשה שביצעו כוחות הביטחון באזור עימות. במקרה הזה, גם יש לי שאלה על ה"ישירות", אבל לפני כן, עקב מעשה שביצעו כוחות הביטחון באזור עימות, זה לא מתאים להגדרה שבחוק, אנחנו בחוק אמרנו, עקב נזק שנגרם באזור עימות בשל מעשה שביצעו כוחות הביטחון ללא הגבלת המקום בו נעשה המעשה, מתוך מחשבה, היה כאן דיון בנושא הזה ונאמר מה קורה אם יורים טיל מאזור שהוא לא אזור עימות לעבר אזור עימות.

תמר אינדיג:

נבדיל, לגבי הסיפא היה כאן מעשה שביצעו כוחות הביטחון באזור עימות, הייתה הגדרה שנועדה לחזור על המלל של 5ג(א), לא הייתה פה מגמה. לא הבנתי  - - - 

תמר קלהורה:

זה עלול להיתפס כמצמצם כיוון שעל פי החוק בעצם יכול להיות שהמעשה של הצבא, למשל דוגמא של הפצצה ארטילרית, זאת לא הייתה הכוונה.  

קרן ויינשל:

אוקי, ו"ישירות"?

תמר אינדיג:

לגבי ה"ישירות", אז את זה אני כן רוצה להסביר כי זה לא עניין טכני. נשאלתי גם לגבי ההגדרה של ניזוק, לגבי התוספת של המילה, ישירות, בהגדרה. אני חושבת שצריך לתת כאן  הגדרה שהיא יותר מהותית שנוגעת לכמה שאלות. בעצם התקנות הן תקנות והחוק עצמו מדבר על זה בסעיף 5ג(ב), מדובר שהוועדה תיתן תשלום בנסיבות מיוחדות. החוק מדבר על זה שייקבעו תנאי סף. בעצם התקנות האלה נועדו לקבוע בגדול 3 דברים, תנאי סף, אמות מידה לשיקול דעת הוועדה ברגע שעמדה בתנאי הסף ומגיעה לדיון, ונושאים שקשורים לסדרי דין ונוהל.  החוק בעצם הגדיר שברגע שניתנת הכרזה על אזור עימות, ההכרזה הזו יכולה להביא לכך שהתביעה לא תתברר לגופה בבית המשפט. התקנות ועצם היכולת לפנות לוועדת למ"ד, לא נועדה לכל הקשת של המצבים שבעצם ימנע לגביהם המשך הבירור בבית המשפט מכוח תיקון מס' 7. היא נועדה לנסיבות חריגות. הדבר הודגש היטב בלשון תיקון החוק וניתנה סמכות לקבוע תנאי סף. כפי שאנחנו רואים את זה התקנות האלה מיועדות להגדיר, להבהיר, לתחם, מה הן אותן נסיבות מיוחדות, זה לעניין תנאי הסף,  שבעצם יוכלו להגיע לפתחה של ועדת למ"ד ולזכות בתשלום. 

היו"ר מיכאל איתן:


 מה זה ועדת למ"ד?

תמר אינדיג:

 סליחה, זה ראשי תיבות של "לפנים  משורת הדין", זה ראשי תיבות שאנחנו מורגלים בהם במשרד הביטחון. זו ועדת חסד או ועדת לפנים משורת הדין. הנושא הזה של נזק ישיר, וכאן קיבלנו את ההערה שלך, אנחנו התכוונו להחיל את זה לגבי הנושא של נזקי רכוש, זאת אומרת, היה צריך להיאמר, ניזוק בגופו או שרכושו ניזוק ישירות, אנחנו איננו חושבים שנזקים כלכליים עקיפים יש מקום לדון בהם במסגרת של ועדה לתשלום לפנים משורת הדין, והמינוח "ישיר", נזקים "ישירים", נועד להיות מושג לנושא של נזקי רכוש ולהרחיק נזקים כלכליים עקיפים כמו הפסד ימי עבודה או דברים מהסוג הזה. 

קרן ויינשל:

בסדר, אז בוא נמחק את זה מפה ונשים את זה בסעיף של התנאי סף בסעיף הרכוש. 

תמר אינדיג:

צריך לשכנע על ההגדרה לעניין ניזוק שיכול לפנות לוועדה. צריך במילא להבהיר שה"ישיר" מתייחס לנזקי רכוש. 

תמר קלהורה:

זה יכול גם בנסיבות מסוימות להתייחס לנזקי גוף או נזק עקיף כתוצאה מזה שמישהו אחר נפגע, הדין הכללי כמעט ולא מכיר בזה בכלל. אנחנו לא באים לתת באמצעות ועדת למ"ד גם דברים שלא קיימים בדין הכללי.  

נסים זאב:

סליחה, למה לכתוב באזור עימות ולא מחמת עימות? 

תמר קלהורה:

זה מלשון החוק. 

נסים זאב:

 אבל אזור העימות, אפשר לשגר היום טיל ממקום שאני לא רוצה שהאויב ידע מאיפה אני משגר את הטיל הזה. 

תמר קלהורה:

נכון, לכן באה ההערה של היועצת המשפטית שזה לא רק שהמעשה נעשה באזור עימות אלא כמו שכתבנו בחוק, הנזק הוא זה שנגרם באזור עימות. המעשה יכול להיות שנעשה במקום אחר. 

נסים זאב:

 אבל למה לא לכתוב מחמת עימות. אם הנזק נגרם מחמת עימות - - - 

רשף חן:

 מדובר על הנזק שנגרם לאלה שגרים באזור העימות. זה בעצם שיחרור של מדינת ישראל מאחריות לנזק האלה וכאן זה סייג לשחרור הזה. אם אנחנו נירה עליהם טיל באזור עימות, הנפגעים כאן זה הפלסטינים. 

נסים זאב:

ואם הטיל פספס והגיע לאזור שלא התכוונתי אליו, מה יקרה? שיגרו טיל והוא לא הגיע ליעד שלו, הטיל שוגר בגלל האויב. 

תמר אינדיג:

הנושא של אזורי עימות כשלעצמו אין בו אלמנט מסווג. החוק הגדיר מהו אזור עימות, הגדיר מהו עימות. אזור עימות יהיה בהכרזה פורמלית שתפורסם בילקוט הפרסומים. השאלה אם מדובר באזור עימות או לא  - - - 

נסים זאב:

 היום בכלל אין אזורי עימות, אין מושג כזה. מה שמתרחש היום אני לא רואה שיש אזורי עימות.  

רשף חן:

 לא היית במועצת שינוי לאחרונה. 

היו"ר מיכאל איתן:

אני חייב לצאת לכמה דקות, חבר הכנסת נסים זאב, אתה תשמור על הסדר פה, בסדר?

תמר אינדיג:

 יש כמה נושאים שהיו מהותיים בהערות וחבל אם לא יתאפשר ליושב ראש להיות נוכח. 

קרן ויינשל:

אוקי, אז את ה"ישירות" איכשהו נסדר. 

קרן ויינשל:

נמשיך במשהו מהותי למרות שגם זה היה מהותי מבחינתי. 

תמר אינדיג:

 בוא ניכנס לתנאי הסף. 

קרן ויינשל:

באופן כללי מה שהתקנות עושות, רוב המגבלות בתנאי הסף מצמצמים מאוד את האפשרות לגשת בכלל לוועדת חריגים. לא אומרים לוועדת חריגים את יכולה לשקול את זה מאוד אלא בכלל אי אפשר לגשת לוועדת חריגים, זה המבנה.  

תמר אינדיג:

זאת לא המצאה שהומצאה בתקנות, החוק מדבר על זה שיקבעו תנאי הסף והוא קבע שהוועדה תהיה בנסיבות מיוחדות. 

קרן ויינשל:

נכון, אבל אני לא חושבת שהוא חשב שהם יהיו נסיבות כאלה. למשל תנאי אחד של ועדת הסף זה שאי אפשר יהיה להגיש בקשה אם מדובר בפעולה מלחמתית, לא ברור מי יקבע מה זה פעולה מלחמתית כי הרי זה מונח אפשר לפרש אותו ככה וככה ובגלל זה התחיל בכלל החוק. אבל אם מדובר בנסיבות הומניטריות יוצאות דופן המנכ"ל של משרד הביטחון יכול לאשר להגיש את הבקשה. למיטב זכרוני ישבנו כאן, דיברנו - - - 

רשף חן:

 אפשר לעשות הפוך, תנאי סף מתי הוא לא יגיש את הבקשה. 

קרן ויינשל:

ישבנו כאן ודיברנו על זה שאנחנו רוצים בתקנות לקבוע את הרכב הוועדה.  

היו"ר מיכאל איתן:


 מה הרכב הוועדה?

קרן ויינשל:

קבענו אותה כאן. 

היו"ר מיכאל איתן:

אני רוצה שתזכירי לי. 

קרן ויינשל:

יש נציג משרד המשפטים, נציג משרד הביטחון ובראשה יושב עורך דין שממנה משרד הביטחון בהתייעצות עם משרד המשפטים. 

היו"ר מיכאל איתן:


למה, לא סומכים?

קרן ויינשל:

ועשינו את זה במטרה שזה לא יהיה רק משרד הביטחון. 

תמר אינדיג:

 אני אשמח להסביר את הנושא הזה אבל אני חושבת שאנחנו נכנסים כאן לתוך תנאי שהוא פנימי לתוך תנאי סף אחר אז אם אפשר שזה יהיה יותר סדור. אני מדברת על סעיף 2. סעיף 2 זה סעיף של תנאי הסף של הדיון בוועדה. הבסיס לפני שמגיעים לנושא זה קודם כל סוג הנזק. כשהחוק דיבר על נסיבות מיוחדות לראייתנו קודם כל יש לבדוק על איזה נזק מדובר ואנחנו ניסינו לתפוס נושאים שרלוונטי לדון בהם בוועדת החריגים, קודם כל את הנזקים האקוטיים, הקשים, החריפים. והסעיף הראשון מדבר על כך, הוא מחלק בין נזקי גוף ורכוש, ובנזקי גוף הוא מחלק בין שתי רמות של נזקים. הראשון זה מוות או פגיעה גופנית קשה ביותר שגרמה לפגיעה חמורה בתפקוד וביכולת ההשתכרות לצמיתות, כפי שתקבע הוועדה. זה בעצם סוג של פגיעות שהן באמת פגיעות חמורות שיש מקום לשקול בהם ועדה של לפנים משורת הדין, נושא של נסיבות מיוחדות. 

הסעיף הקטן השני, אני מדברת על (א) (2) פגיעה גופנית שאינה פגיעה גופנית קשה ביותר כאמור לעיל. החלוקה השלישית זה נזק ישיר לרכוש. אלה בעצם שלושת המימדים שיצרנו כאן, כלומר מוות או פגיעות גופניות קשות, חמורות, פגיעות גופניות שהן לא חמורות ונזקי רכוש.  בתוך החלוקה הזאת מתלבש עליה בעצם תנאי נוסף שמתייחס לנושא אחר. כאן צריך להקדים ולהבהיר, תיקון מס' 7, בוודאי תקנות שנוגעות לוועדת חריגים מכוח תיקון מס' 7,  לא בא לשנות מושכלות ראשונים ולא בא לגרוע מההגנה שקיימת למדינה משנת 1952 שמתייחס לפעולה מלחמתית. הכלל שבא ומדבר על כך שאין המדינה אחראית בנזקים בשל נזקי פעולה מלחמתית שגרמו כוחות הביטחון, סעיף 5(א) לחוק הנזיקים האזרחיים, סעיף 5(ג), אלה הכללים שלא, אגב יצירת ועדת חריגים - - - 

רשף חן:

אני קורא את ב' למשל, המצב הוא שההחרגה של פעולה מלחמתית, גם אם הייתה פעולה בזדון, אם זו הייתה פעולה מלחמתית אז לא.  

היו"ר מיכאל איתן:


 מה זה בזדון?

רשף חן:

 חייל חריג בצה"ל הולך ובכוונה תחילה גורם נזק. 

היו"ר מיכאל איתן:


 זו לא פעולה מלחמתית.

רשף חן:

 זה בדיוק מה שאני שואל. 

תמר אינדיג:

 כשקבענו בתיקון מס' 7 את נושא ההכרזות על אזור עימות והאם ההכרזה על אזור עימות תשלול או לא תשלול את התביעה לגופה, נוצרו 2 תוספות באותו תיקון. התוספת השנייה מתייחסת בין השאר למצבים של הרשעה בעברות פליליות. ברגע שיש סיטואציה שאדם נפגע ובגין הפגיעה שלו איש כוחות הביטחון הועמד לדין והורשע בעברות כפי שקיים בתוספת ממילא, הוא לא יזקק לוועדת למ"ד כי תהיה פתוחה דרכו להגיע לבית המשפט. זאת אומרת, כל ההסדר של תיקון מס' 7 לא יגרע ממנו ולכן ממילא הוא לא רלוונטי לוועדת למ"ד. כל התקנות שאנחנו דנים בהם זה רק למי שתיקון מס' 7 מנע ממנו את האפשרות לברר את תביעתו בבית משפט.  

רשף חן:

 אז אני לא מבין כי כאן בתקנות אני קורא שיש התייחסות מאוד מפורשת למי שהורשע בעברה פלילית וכו'. אז אם אין צורך בזה אז למה זה פה?

תמר אינדיג:

 אני אסביר. בעצם בתיקון מס' 7 בתוספת, התייחסנו לנסיבות של הרשעה. יכולות להיות נסיבות שבהן אתה לא מגיע לרמה של הרשעה בעברה פלילית אלא לרמה יותר נמוכה. לדוגמא, אם צה"ל לצורך איזושהי פעילות מבצעית תפס בית ושולט עליו ונגיד 4 גדודים שונים השתמשו בבית ואתה רואה שהבית הזה נהרס וראוי לפצות על זה כי אנחנו כמדינה מתוקנת לא מוכנים לתת חסות לאי פיצוי של אדם שהשתמשו בביתו ונעשו מעשי ונדליזם ברכוש. יכול להיות מצב שלא תוכל להעמיד לדין חייל מסוים כי לא תוכל לאתר מתוך 160 חיילים שהשתמשו בבית הזה, מי הרס את הקירות. 

רשף חן:

 מה זה פעולה מלחמתית?

קרן ויינשל:

זו שאלה באמת, מה הפרשנות שתתנו לזה ומי יפרש את זה? 

דן יקיר:

מנכ"ל משרד הביטחון. 

תמר קלהורה:

 לא, לא. המונח פעולה מלחמתית, אני אתן לך, אדוני היושב ראש, סקירה היסטורית קצרה מאחר שסביב כל זה נעשה בעצם הדיון על החוק. המונח פעולה מלחמתית, שנים רבות מאוד לא היה מוגדר. הפרשנות שניתנה לו בשנות ה-50 וה-60 הייתה פרשנות מאוד מצומצמת, וזאת מכיוון שהתיקים הראשונים שהיו בשאלה הזאת היו תיקים של אזרחי מדינת ישראל שנפגעו מכל מיני מעשים של הצבא ועדיין לא היו החוקים של נפגעי פעולות איבה ולכן בתי המשפט נתנו פרשנות מצמצמת כדי שתהיה עילת תביעה בנזיקין. עם הפרשנות הזאת המשיכו הלאה לתוך שנות ה-70 וגם לתוך שנות ה-80 אל האינתיפדה. ואז הפרשנות שניתנה ל"מה היא פעולה מלחמתית", היא מאוד מצמצמת, שוב,  במטרה שלא לחסום דרכם של אנשים לתביעות נזיקין, כאשר בעצם תושבי השטחים שקבעו ההנחה הייתה שישראל היא הריבון בשטחים והיא צריכה לפצות אותם, מכוח הדין הבין לאומי, מכוח דיני הנזיקין וכו'.  רק בתיקון מס' 4 לחוק בשנת 2002 נוספה הגדרה של פעולה מלחמתית. 

כשאנחנו מדברים בתקנות האלה על פעולה מלחמתית, החוק הזה בא למנוע בכלל את הצורך מלהיכנס לשאלה האם המעשה הספציפי שבגינו הוגשה תביעת נזיקין הוא פעולה מלחמתית, כן או לא, וזאת על סמך הניסיון המצטבר שלנו עם התיקים האלה - - -  

היו"ר מיכאל איתן:


 רבותי, חבל על הזמן, אנחנו לא נתחיל כעת לחוקק את החוק מהתחלה.  

תמר קלהורה:

 המשפט הבא שאומר הוא על התקנות. מה זה אומר? זה אומר שאנחנו לא נכנסים לזה אם הנזק נגרם באזור העימות ולא נופל בגדר אחד החריגים אז אין עילה לתביעת נזיקין. כשמדברים על הזכאות לוועדה, התפיסה של התקנות אומרת שאנחנו לא ניתן באמצעות התקנות מה שהחוק לא נותן. החוק אומר אין עילת תביעה בנזיקין בגין פעולה מלחמתית - - - 

היו"ר מיכאל איתן:


אבל זה לא נכון, עם כל הכבוד לך, כי בדיוק הוועדה נועדה לתת את מה שהחוק לא נותן. 

תמר קלהורה:

זה נכון אבל אנחנו לא נבוא ונאמר שכל מי שנפגע מפעילות של צה"ל זכאי לבוא לוועדה. 

היו"ר מיכאל איתן:

נו, באמת. כל מי שנפגע יוכל לבוא.  

תמר אינדיג:

זה לא מה שהחוק עצמו אומר. 

קרן ויינשל:

החוק אומר תנאי סף לא מתוך מחשבה שהם יהיו כאלה. 

תמר אינדיג:

הוא דיבר על נסיבות מיוחדות. 

קרן ויינשל:

אנחנו ישבנו פה בחוק. 

תמר אינדיג:

אני רק רוצה מילה על העניין הזה. בוא נדבר על מה המצב המשפטי היום לעומת מה המצב אחרי תיקון מס' 7 בהקשר של פעולה מלחמתית. באילוסטרציה לדוגמא אמיתית שעלתה לאחרונה אצלנו. אם תוך כדי פעילת בשכם לצורך העניין, בתוך אזור מאוד מסוכן במבצע ללכידת מבוקש מאוד בכיר, יש קרב יריות קשה, אמצע הלילה, יש פגיעה בחיילים כולל חייל שנהרג, ובאותן נסיבות עצמן נפגעים גם תושבים חפים מפשע, פלסטינים שבמקום כחלק מחילופי הירי הקשים שהיו. נסיבות כאלה מגיעות היום לבית המשפט, בית המשפט אחרי בירור יקבע שמדובר בפעולה מלחמתית ויסלק את התביעה. 

רשף חן:

 לפי סעיף 5. 

תמר אינדיג:

 נכון, לפי סעיף 5. הנסיבות קודם תיקון מס' 7 בנסיבות כאלה, גם היום דרך אגב, יש ועדת למ"ד נזיקין אנחנו קוראים לה, במשרד הביטחון, שהייתה עשויה לשקול סיוע לפני שהנושא הזה עוגן בחוק, הנושא הזה היה עשוי להגיע בפני הוועדה. כעיקרון, מערכת הביטחון, משרד הביטחון, לא בהכרח היה נותן שם סיוע, לא היה חייב לדון לגופו בנושא של סיוע, הנושא הזה היה מותנה  בהסכמת המדינה לדון בנושא שהחוק העניק לה חיסיון. אנחנו לא חושבים שתיקון מס' 7 אמור לגרוע מההגנה שהייתה למדינה עד היום, הוא לא בא להעמיד את המדינה במצב שהיא צריכה לדון לגופם של דברים בבקשה למתן תשלום לפנים משורת הדין בנסיבות שהן נסיבות מובהקות של פעולה מלחמתית.  זה לא מדויק להגיד שהדברים האלה נשללו כאן. דנו בהם, אם זה פעולה מלחמתית - - - 

היו"ר מיכאל איתן:


 אני לא מבין את ההיגיון. 

נסים זאב:

אז מה ההבדל? אם היה ניתן בעבר לתבוע וגם היום ניתן לתבוע - - - 

היו"ר מיכאל איתן:


 אני לא מבין מה את רוצה. 

תמר אינדיג:

 שתהיה התנייה של הסכמה. 

היו"ר מיכאל איתן:

מאחר והייתה לי תרומה כלשהי לקונסטרוקציה של החוק הזה שהיא באה בשוני מההצעה המקורית שלכם, אני בראש שלי זוכר מה התכוונתי. אמרנו אנחנו הולכים על בסיס ההלכה וההנחה שפעולות מלחמתיות פוטרות את המדינה מצורך בתשלום כלשהו. למה? אני לא נכנס כעת לכל הנימוקים אבל זאת הייתה ההנחה. אמרנו, אם מישהו נגיד הלך, לבש מדי צה"ל ועשה מעשה,  למה המדינה צריכה לשלם? אם מישהו חרג, חייל הלך וחרג, האם המדינה אחראית להתנהגות שלו?  

נסים זאב:

 הוא ייתבע אישית.

היו"ר מיכאל איתן:


נכון, הוא ייתבע, אבל אמרנו, יכול להיות שיהיו מקרים בצד ההגנה שהמדינה אין לה אחריות. אבל מה? יש מקרים שאתה אומר אני לא אחראי למשל, עברתי ברחוב, ראיתי דבר, הוצאתי כסף מהכיס ונתתי. למה? כי זה מקרה ומה עוד שזה היה אצלי בחצר ולא רק זה אלא אני חפרתי בור. אז יכול להיות שאני לא אחראי ואדם פלש ונכנס, אבל האדם נפל, אני אתן לו משהו, אני אפנה אותו.  זה הוועדה,  מה אני צריך להסתבך עם כל ההגדרות שלכם כשאני יודע למה אני מתכוון? לא מעניין אותי מה הסיבה ולא מעניין אותי תנאי סף ולא מעניין אותי כלום, אני אומר, זאת ועדה לאנשים שלא מגיע להם שום דבר מהדין ואני נותן להם מהחסד.  

רשף חן:

 אתה בעצם רוצה ליצור ועדת חריגים בוועדת החריגים.

היו"ר מיכאל איתן:


 מה יהיו הקריטריונים? בניתי לגבי הקריטריונים הנחה כזאת. שאם בוועדה יהיו נציג של משרד הביטחון ועו"ד שממנה משרד הביטחון, אז משרד הביטחון נותן שם את הטון ואולי הם לא יעשו סתם דברים, הם יהיו כבולים לשיקולים ממלכתיים כאלה ואחרים, יעשו אמות מידה פנימיות מתוך מה שיהיה. יכול להיות שהם יתחשבו גם בזרם הפניות ובתקציבים ובהכל והם יתנו הסברים למה הם מחליטים כך או אחרת. מה רע בזה? 

קרן ויינשל:

זה מה שאנחנו רוצים לעשות. 

דן יקיר:

אף אחד לא יוכל לגשת בכלל לוועדה. לפי התקנות האלה אין סיכוי שמישהו יגיש בקשה, לעולם הוא לא יוכל לעמוד בתנאים.  

תמר אינדיג:

 לפני תיקון מס' 5 כמעט ולא הייתה סיטואציה שבית משפט ייחד תביעה בגין פעולה מלחמתית ונושא כזה יגיע למסלול של תשלום לפנים משורת הדין, הלכה למעשה. הייתה חסינות למדינה מפני צורך לשלם בגין פעולות מלחמתיות.  

רשף חן:

לפנות לועדת למ"ד אפשר היה?

תמר אינדיג:

ברמה התיאורטית כן, ברמה המעשית זה לא דברים שהלכה למעשה נעשו או קרו, זה דברים שהיו ברמת שוליים. אין לנו כוונה דרך החריג של תיקון מס' 7 ליצור מציאות שהיא הרבה יותר חריפה מבחינת הנשיאה של המדינה בנזקי הפעילות המלחמתית מאשר כל התיקון מס' 7. 

היו"ר מיכאל איתן:

למה? תסבירי לי למה.

נסים זאב:

 זו מטרת החוק, למנוע מהמדינה תשלומים. 

קרן ויינשל:

במקום לשים את זה באמות מידה לתשלום, לא יינתן תשלום בגין פעולה מלחמתית אלא אם כן יש נסיבות הומניטריות יוצאות דופן, תשימו את זה באמות מידה לתשלום. 

היו"ר מיכאל איתן:

אבל זה כתוב בחוק. 

קרן ויינשל:

אבל זה מחוץ לחוק. 

 היו"ר מיכאל איתן:

לא, אני אומר, שלא יינתן תשלום, זה כתוב בחוק כבר. 

תמר קלהורה:

קודם כל המטרה של החוק הייתה שמדינת ישראל לא תצטרך לשאת - - - 

היו"ר מיכאל איתן:

אתם יודעים, למה לנו להתווכח? תגידו לנו אתם איזה אמות מידה אתם רוצים לוועדה? 

תמר קלהורה:

 דבר ראשון כפי שעורכת דין אינדיג אמרה, הסוג של נזקים מדובר על שלושה שהזכרנו אותם. פגיעה גופנית חמורה ביותר, פגיעה גופנית קלה יותר ונזק ישיר לרכוש. 

היו"ר מיכאל איתן:


אז למה צריך פגיעה גופנית קלה וחמורה?  תדברו ברור. 

תמר קלהורה:

אני חייבת להקדים משפט ברשות היושב ראש. הוועדה הזאת לא נועדה לגרום לכך שכל מי שמנוע כעת מלגשת לבית משפט ימצא את תרופתו בוועדה. לכן התפיסה שלנו היא שככלל הוועדה הזאת מיועדת לפיצוי של נפגעים קשים, אנשים שנגרם להם נזק גופני קשה ביותר ונזק רכוש קשה ביותר. לגבי נפגעים עם פגיעה פיזית קלה, צריכים להיות נימוקים טובים למה לגשת לוועדה הזאת שהיא ועדת חסד. 

היו"ר מיכאל איתן:

לפגיעה קשה לא צריכים נימוקים טובים?

תמר קלהורה:

 לא, הם לא צריכים נימוקים. במקרה של פגיעה גופנית קלה, מה יכול להיות נימוק טוב? למשל, למשל המקרה שהנזק נגרם בעבירה אבל לא הייתה הרשעה מסיבות כאלה ואחרות. אנחנו עדיין חושבים שאדם שנפגע, אז אוקי, הנזק שלו קל אבל הוא נפגע בעבירה, אז אנחנו חושבים שהוא כן צריך להיות זכאי לגשת לוועדה. אם זו סתם פגיעה קלה, נניח אדם נשרט מכדור, זה לא דבר שמתאים לוועדת חסד אבל אם הוא נפגע כי המעשה היה בעבירה, זה כן מתאים לחסד. 

היו"ר מיכאל איתן:


 לא הבנתי, מה זה מעשה בעבירה? אם חייל ירה בניגוד לחוק והוא נשרט, אז זה ראוי לוועדה ואם החייל לא ירה בניגוד לחוק והוא נשרט, אז זה לא ראוי לוועדה. למה? מה ההבדל?

תמר קלהורה:

מכיוון שזה דבר שהוא קל ערך, הוועדה לא תחליט, בשביל זה אנחנו עושים תקנות כדי שהקריטריונים יהיו ברורים. 

רשף חן:

פגיעה חמורה למשל אדם איבד 2 אצבעות, הוא לא יכול לגשת לוועדה?

תמר אינדיג:

אני חוששת שהדיון הורד לרמה של רזולוציות כאלה ופיספס את האמירות העקרוניות שגלומות בחוק עצמו ובתיקון מס' 7. החוק עצמו מדבר על זה שעל פעילות מלחמתית אתה לא אמור לפצות, הוא מדבר על זה שכל צד אמור לשאת בנזקיו, אלה עקרונות שנקבעו בחקיקה, נקבעו מבעוד יום ולאחרונה חודדו במסגרת תיקון מס' 7. 

קרן ויינשל:

וזה החריגים לחוק. 

תמר אינדיג:

אנחנו לא רוצים לאפשר מצב שבעצם כפי שעולה מהדברים כמו שנאמרו עד כאן, שכל אדם יוכל להגיש את אותה בקשה לוועדת למ"ד והנושא יידון לגופו של עניין. 

היו"ר מיכאל איתן:

למה לא?

תמר אינדיג:

כי אתה תיצור פה מסלול ירוק לתשלום, אתה לא יכול פה לעשות אבחנות בתוך אוכלוסיה שבה מדובר בנסיבות שמדובר לפי אמות מידה סוציו אקונומיות או אמות מידה הומניטריות כמו שלדוגמא אתה עושה בוועדות לפנים משורת הדין שמתייחסות למשפחות שכולות.  

רשף חן:

 למה?

תמר אינדיג:

כי יש לשער שבנסיבות שיגיעו בפני הוועדה אמות מידה הומניטריות הם לא אמות מידה  - - - 

רשף חן:

למה אני לא יכול להגיד, הוא היה מוכר בייגלה, העגלה שלו הייתה כל עולמו, אני אקנה לו עגלת בייגלה. הנזק לא חמור, לא שום דבר, אבל זה המשמעות של דבר הומניטרי. 

תמר אינדיג:

 כי עד היום הדברים האלה מעולם לא היו מגיעים לפתחה של תקציבה של מדינת ישראל,  ותיקון מס' 7 נועד להטיב את ההגנה של מדינת ישראל בהתמודדות עם עימות מזויין. 

רשף חן:

 בא חייל שלנו והפך לו את העגלה. 

תמר אינדיג:

תיקון מס' 7 נועד להיטיב את ההגנה של מדינת ישראל בסיטואציה של עימות מזוין. בוודאי לא דרך תקנות שנועדו לנסיבות חריגות עם עיגון לאפשרות תביעה בחוק, נרחיב את היריעה ונשנה את המצב. 

רשף חן:

בואי נעמיד את הדברים כפי שהם באמת. התיקון הזה בא לתת למדינה הגנה שלא הייתה לה קודם מפני שהנוכחות שלנו בשטחים היא לא מלחמה ואנחנו בעניין הזה מנסים לאחוז את המקל משתי קצוותיו, גם להיות שם, להחזיק את השטח 30 שנה וגם לההנות מכל ההגנות שניתנות לך כאשר אתה יוצא פעם ב-10 שנים, מקובל במקומותינו, למלחמה לתקופה קצרה. עקרונית אני בעד כי זה מלחמה אבל באו ואמרו דבר לא גדול. אמרו, ניתן לוועדה של משרד הביטחון - - - 

תמר אינדיג:

היא לא של משרד הביטחון. 

רשף חן:

 ניתן לה שיקול דעת לפנים משורת הדין, ואתם עכשיו באים ואומרים, נסיבות חריגות, זה בסדר אבל נסיבות חריגות לפי שיקול דעתם. 

היו"ר מיכאל איתן:

אני ארחיק לכת, אתה לא מחדד את זה מספיק. אני טוען, הייתה פעולה, היה בית, יש שם 100 מחבלים בבית והייתה שם גם במקרה אישה של אחד המחבלים ששלחה את הילד לשלוח למחבל מכתב מהבית. ובא מטוס צה"ל והפציץ את הבית, חיסל את כל המחבלים, ואנחנו כולנו מודים לו שככה הוא עשה כי הוא הציל אותנו מאסונות כבדים. באה פתאום אמו של הילד שהוא ניצול יחיד, נפגע חמור. 

קרן ויינשל:

אם מנכ"ל משרד הביטחון יסכים לזה. 

היו"ר מיכאל איתן:


ניקח שני מקרים. הוא בא לוועדה, מספרים שם סיפור קורע לב שהאישה בכלל התגרשה מבעלה כי היא גינתה את מעשיו והיא לא רוצה שיהיה מחבל והיא שואפת שלום והילד כל היום מפריח יונים למען השלום, והוא נפגע שם. אז זה בצד האידיאולוגי. בצד השני הילד הזה כל חייו כבר אבודים. אז באה הוועדה ואומרת, אתם יודעים מה? אנחנו רוצים לשלם, לתת לו פיצוי, עלתה לנו הפצצה, עלה לנו המטוס, עלה לנו הצבא, יעלה לנו עוד כמה גרושים בשביל המצפון, נרגיש טוב. מה קרה? 

תמר קלהורה:

זה בסדר גמור. 

היו"ר מיכאל איתן:


אז מה זה משנה כעת, מה אתם רוצים? הוועדה זה לא בית משפט רחמנא לצלן, זה ועדה שלנו.  

רשף חן:

מה שהם מפחדים זה מביקורת שיפוטית על החלטת הוועדה. 

תמר אינדיג:

אתם מכניסים מילים לפינו וזה ממש לא העניין. 

תמר קלהורה:

לא זה מה שמטריד אותנו.

היו"ר מיכאל איתן:


זאת ועדה של שיקולים של חסד. הביקורת השיפוטית על ועדה כזו ועל שיקולים של חסד היא מאוד מצומצמת ואין לכם מה לחשוש. להיפך. החשש שלכם בדיוק הפוך, אם אתם תגבילו  את הוועדה בצורה כזאת, הבג"ץ בסוף ישלול את כל החוק. זה מה שיהיה. אתם במקום לתת לדברים ללכת, אתם רוצים כל כך לשמור על עצמכם שבסוף החוק הזה ייפסל לגמרי, מה עשיתם? ואני אומר לך, מה שאתם מציעים זה לא הגיוני, זה מחמיר מדי. אנחנו מקימים ועדה שהיא ועדת חריגים בהגדרה, מטעמים של חסד, והיא תקבע קריטריונים מסוימים לעבודתה, הם יתרשמו והיא תעבוד. אתם יכולים להגיד לי תשמע, בוא נקבע איזה שהם קריטריונים. אני  מוכן  לשמוע אבל אתם כבר רוצים שמנכ"ל משרד הביטחון יאפשר גישה לוועדה, גישה יש לכל אחד לוועדה. 

תמר אינדיג:

אז אנחנו חולקים על זה בצורה אקוטית. 

נסים זאב:

סליחה, אבל זו לא וועדה של גמ"ח. 

היו"ר מיכאל איתן:

זה כן ועדה של גמ"ח, למה לא?

נסים זאב:

אני חושב שאם יש עילה לתביעת נזיקין אז לא יעזור לך שום דבר. 
היו"ר מיכאל איתן:


 זו לא תביעת נזיקין, אין עילה כאן. 

נסים זאב:

למה אין עילה?

היו"ר מיכאל איתן:

אין עילה,  עילה זה ביטוי שמצביע על זכות של אדם לבוא ולתבוע נזיקין בבית משפט. כאן אין לו. 

תמר אינדיג:

 אתם מחליפים את זה בזכות לבקש סיוע לפנים משורת הדין. אנחנו לא חושבים שלכל אדם צריכה להיות עמידה בפני הוועדה הזו. אנחנו חושבים שהיא תוגן היטב בניסוח של תיקון מס' 7. 

נסים זאב:

 כל אחד חושב שאצלו זה חריג וכולם יפנו בסופו של דבר. איפה האיזונים?

היו"ר מיכאל איתן:

אבל למה מנכ"ל משרד הביטחון יודע להחליט? למה הוא הגאון הזה והוועדה לא יודעת להחליט. למה? מאיפה הגאוניות שלו? 

תמר קלהורה:

בשביל זה עשינו ועדה. 

תמר אינדיג:

 הוועדה היא לא תחליף לבית המשפט. מה שאנחנו עושים זה לקחת את כל התביעות שהיום נידונות בבית משפט ולהגיד,  במידה ואזורי עימות ימנעו מכם גישה, כולכם תגיעו לוועדת למ"ד. ועדת למ"ד היא לא ועדה שהיא תחליפית לערכאות השיפוטיות. היא נועדה לאותם  מקרים שהם מקרים חריגים, יחודיים, נסיבות מיוחדות שיגיעו לפתחה. 

נסים זאב:

 ועדה מסננת. 

היו"ר מיכאל איתן:

אז תציעי, תנסי לאבחן, באיזה מקרים, מה את לא רוצה שיבוא. 

תמר קלהורה:

זה מה שניסינו לבוא ולומר פה, ואם מנכ"ל משרד הביטחון הוא המפריע אז אפשר לעשות עכשיו משהו אחר. 

היו"ר מיכאל איתן:


למנכ"ל משרד הביטחון כל אחד יכול לפנות? כן או לא?

תמר קלהורה:

אני אומר מה ראינו לנגד עינינו. חשבנו, ובמקור אמרנו, שצריך להיות כתוב פה ברחל בתך הקטנה, מי שנפגע בפעולה מלחמתית לא זכאי לפיצוי בכלל. חשבנו עם זאת, שיתכנו מצבים שגם כאשר מדובר בפעולה מלחמתית מובהקת, קרב טנקים בטנקים, קרב הפצצה מן האוויר, בהם אין מחלוקת בכלל שזאת מלחמה ואין שום מקום לפיצוי, יתכנו מצבים חריגים שכן נהיה מוכנים לאפשר גישה לוועדה הזאת. הדוגמא שאדוני נתן היא דוגמא טובה. השאלה היא כיצד באותם מקרים חריגים תהיה הגישה לוועדה. אנחנו חשבנו על הפיתרון הזה של מנכ"ל משרד הביטחון. אם אדוני וקרן מתנגדים - - - 

היו"ר מיכאל איתן:

אבל מה ההבדל אני לא מבין. 

נסים זאב:

 מי מסנן את המקרים מי כן נגיש לוועדה ומי לא נגיש לוועדה?

תמר אינדיג:

ככלל הוועדה למעט נושא פעולה מלחמתית כי פעולה מלחמתית אנחנו לא חושבים שדרך ועדת החסד הזאת יש מקום לגרוע  - - - 

נסים זאב:

 אבל מישהו צריך לסנן את זה. 

היו"ר מיכאל איתן:


נכון, מישהו צריך לעשות את זה, מה אכפת לך? יש לי שאלה, אני מסכים שיהיה מנכ"ל משרד הביטחון. את חושבת שהוא אישית יקבל אלפי תביעות והוא ישב על כל אחד ויכתוב? לא הוא אישית. הוא ימנה מישהו שיעשה לו את זה. אז אותו נציג שלו בוועדה יחד עם החברים שלו יעשו את זה, מה ההבדל? 

תמר קלהורה:

 אז מה שאדוני מציע בעצם זה שהוועדה היא זו שתחליט אם מדובר בפעולה מלחמתית ואם כן, זה ידחה על הסף. 

קרן ויינשל:

אלא אם כן זה הומניטרי ואז זה אמות מידה. 

תמר אינדיג:

אבל זה לא יכול להיות אמת מידה בלעדית בסוג הזה של הדיון אחרת את תצרי מסלול ירוק של תשלומים בוועדת למ"ד. 

קרן ויינשל:

אבל אתם כתבתם נסיבות הומניטריות יוצאות דופן, נשאיר את זה. 

נסים זאב:

אני לא מכיר מקרה אחד של תביעה שזה לא יהיה הומניטרי, זו מסקנה מאוד כוללנית.

היו"ר מיכאל איתן:


בואו נתקדם. ברור לנו שהחשש מפני הצפה יכול להיות בכל פורום שהוא, זה לא משנה מה סוג הפורום. יכולים לפנות אלפי אנשים. 

תמר אינדיג:

הנושא כאן הוא לא רק הצפה,  זה עניין מהותי, זה לא רק עניין טכני של הצפה. 

היו"ר מיכאל איתן:


יש כאן שני צדדים. מצד אחד אתם מפחדים מהצפה, מצד שני אתם אומרים, יהיו מקרים חריגים שאתם לא רוצים לסגור בפניהם את הדלת. אי אפשר ליישר בין שני הדברים האלה. זה שני דברים שלעולם לא תצליחו כי אתם צריכים לתת למישהו להחליט. אתם אומרים ככה, אם אתם חוששים מהצפה אתם אומרים בואו נסגור את הדלתות לגמרי ואף אחד לא יכנס, אי אפשר כי יכול להיות שיש אנשים שכן רוצים. זאת אומרת שצריכים לפתוח את זה. אבל לפתוח, מישהו יצטרך לעמוד בפתח ולהחליט מי נכנס ומי לא נכנס. אז את זה הוועדה תעשה. תהיה לה פרוצדורה מקוצרת בה היא מחליטה אם היא דנה או לא דנה ואחר כך היא תקיים דיון. יהיו מקרים שלא יעברו תנאי סף על פי קריטריונים. היא תגיד, אתה תלך, אנחנו בכלל לא דנים בזה. אז אל"ף זאת תהיה הוועדה. בי"ת, תגידו מה הם תנאי הסף. 

תמר קלהורה:

מה שאני מבינה שאדוני מציע זה שאם מדובר במקרה מובהק של פעולה מלחמתית כפי שדיברנו קודם, הוועדה היא זו שתבוא ותאמר, אני לא מכניסה. 

היו"ר מיכאל איתן:


 לא מעניין אותי כעת מלחמתית או לא מלחמתית. אני אסביר לך למה זה לא מעניין אותי מלחמתית או לא מלחמתית, כי אני מראש אומר שגם בפעולות מלחמתיות אני אתן, אז מישהו צריך לבדוק. אז אם כתוב לא מלחמתית, אז איך תתני? 

תמר קלהורה:

נקודת המוצא היא שעל פעולה מלחמתית לא יתנו. 

היו"ר מיכאל איתן:

בסדר, נקודת המוצא היא שעל פעולה מלחמתית לא, אבל יהיו חריגים, אז מי ידון בזה שיהיה חריג?

תמר קלהורה:

אדוני מציע שזאת תהיה הוועדה? אנחנו מוכנים לבדוק את זה.  

היו"ר מיכאל איתן:


לא, אבל ברגע שאת אומרת שיהיו חריגים את נותנת לכל אחד לגשת גם כן, הוא יאמר,  אני רוצה להיות החריג, זה בדיוק העניין. 

תמר קלהורה:

 אני חוששת שבכל מקרה זה יהיה המצב. בדיוק כמו שכיום כתוב פעולה מלחמתית ויש אלפי תביעות. 

היו"ר מיכאל איתן:


 אני מקבל פעם באיזה תקופה העתקים של פניות לבג"ץ, את יודעת כמה פונים לבג"ץ?

תמר קלהורה:

למעלה מ-10,000 איש בשנה. 

היו"ר מיכאל איתן:


כמה מאות מהם זה אנשים שפונים כל שנה, ואני יכול להראות לך את הפניות שלהם ובג"ץ מוציא החלטה והוא כבר מכיר אותם והוא כבר יודע והוא מוציא החלטות. מה לעשות? ככה החיים. אני מקבל פניות בלי סוף על כל מיני דברים, אני צריך לענות. הוועדה תצטרך לענות, את לא יכולה למנוע פנייה. 

תמר אינדיג:

אנחנו כתבנו את הנושא  - - - 

היו"ר מיכאל איתן:


עכשיו אנחנו מדברים על השיקולים שלה ומתי היא יכולה להגיד אני בכלל לא דנה ומתי היא כן תדון, ואת זה תציעו לי נוסחה. 

תמר אינדיג:

 האמת שנעצרנו פה במשהו שמופיע כחלק מתנאי סף אחר ולא דנו כאן בכל תנאי הסף. התמונה כאן היא לא מלאה. אולי אם נתקדם תוכלו לראות את כולה. 

היו"ר מיכאל איתן:


אבל אנחנו לא יכולים להתקדם אם אתם אומרים לי כבר שבפעולה מלחמתית היא לא יכולה. 

תמר אינדיג:

 כאשר מדובר בפעולה מלחמתית בשני סוגי הנזקים הנמוכים אגב, זה נזקי גוף לא קשים או נזקי רכוש - - -  

היו"ר מיכאל איתן:


אבל מה זה לא קשים?

תמר אינדיג:

 נזק גוף קשה הוגדר, אנחנו כאן נכנסים לאיך יקבע נזק הגוף קשה או לא וזה נושא שנידון בנפרד על סדרי עבודת הוועדה. 

היו"ר מיכאל איתן:

איפה כתוב כל התנאי סף האלה?

נסים זאב:

מיקי, יש חסימה מוחלטת מצד אחד. אומרים רק בעקבות פעולה מלחמתית, שאין זכות. אבל פותחים פתח שכולם נכנסים דרך אותו שער. אין מגבלות, ככה אני רואה את זה. 

היו"ר מיכאל איתן:

נכון. 

נסים זאב:

 מצד אחד חוסמים, תיאורטית ומצד שני פותחים את השער בפני כולם. תפדלו, כולכם יכולים להיכנס בהגדרות הקיימות. 

תמר קלהורה:

 הניסיון עם דיני הנזיקין מלמד שגם כאשר המחוקק, לא רק בהקשר של פעולה מלחמתית וצבאית, שגם כאשר המחוקק כתב אין עילה, אז אנשים מנסים. והדוגמא הקלאסית היא תביעות נגד המדינה, לא בהקשר הצבאי, בהקשר הכללי. החסינות שעמדה למדינה על מעשים שהיא עושה במסגרת השלטונית הרגילה שלה, החסינות הזאת לא חלה על רשלנות ומצאתי פסקי דין שאומרים, זה מחסום דרמטי ורציני ומהותי. מה קרה בפועל? יש עשרות אלפי תביעות נגד המדינה במשך עשרות שנים. לכן מה שחשוב פה, אנחנו מודעים לזה שמה שנכתוב לא ימנע מאנשים לנסות ולגשת לוועדה.  

היו"ר מיכאל איתן:


יש לי רעיון אחר. אולי אנחנו נקבע סכום כספי, נתחיל מהסוף. נבוא ונאמר, יש סכום כספי, אנחנו נאסוף את כל התביעות, הוועדה תדון, תהיה מוסמכת להוציא כך וכך כסף והיא תחליט, בהתאם למחסום הכספי, כמה היא מחלקת. 

נסים זאב:

מה זה, הקמת קרן? 

היו"ר מיכאל איתן:

כן, למה לא?

נסים זאב:

קרן נפגעים?

היו"ר מיכאל איתן:

כן. הרי זה לא מהצדק, זה לא מהחוק,  זה בא מהחסד. אתה בא ואומר, תשמעו, אני מקים קרן, זאת קרן לפיצויים - - -   

נסים זאב:

סליחה, אבל הרעיון הקודם הוא הרבה יותר נכון מיקי, מה שאמרת קודם. שהוועדה תקבל את כל הבקשות, גם ככה כולם ישלחו תביעות. כל מי שרואה את עצמו נפגע ישלח. הוועדה תחליט מה יותר הומניטרי, מה נראה לה יותר ומה פחות.  

היו"ר מיכאל איתן:


 איך היא תחליט? 

נסים זאב:

אני מקווה שיש שם אנשי מקצוע. 

היו"ר מיכאל איתן:

אין מקצוע, מינו אותך לוועדה, אין פה שום מקצוע. בא ילד אחד בלי שתי אצבעות ביד ואחד בא בלי שתי אצבעות ברגל, אז נגיד יגידו שזה נכות יותר גבוהה וזו יותר קלה. איפה תעצור? בשתי אצבעות, בשלוש אצבעות, ב-60 אחוז נכות, 20 אחוז נכות? האם נתחשב במצב הסוציאלי, כן או לא? הוא יצטרך להביא תעודות של רכוש, כן או לא? צריכים לקבוע, אולי צריכים לקבוע את הקריטריונים האלה אבל לא כאן. כל הדברים האלה מגוחכים, "העלתה חקירת המשטרה הצבאית נגד איש כוחות הביטחון ראיות קבילות... ונמצא שאינו כשיר..." מה זה כל הדברים האלה? מאיפה הראש שלכם הגיע לזה בכלל? אני לא מבין מה אתם עושים. אנחנו אומרים יש פה מחווה הומניטרית. זה לא מעניין אותי כל השאלות המשפטיות האלה. 

תמר קלהורה:

זה חייב לעניין אותך. 

היו"ר מיכאל איתן:


לא מעניין אותי. 

תמר קלהורה:

 החוק אמר - - - 

היו"ר מיכאל איתן:

לא מעניין אותי. לא רוצה לשמוע יותר. יש בינינו פער גדול בקונספציה. כל השאלות המשפטיות מבחינתי נעלמו, הן לא קיימות יותר. אני לא נכנס לשום שאלה משפטית יותר. נגמר, עכשיו אני יכול לתת קריטריונים לוועדה שכל אחד יכול לגשת אליה. 

תמר אינדיג:

 זו חריגה מהנוסח של החוק כפי שאושר בכנסת. 

תמר קלהורה:

אדוני כאן חורג ממה שהחוק אמר. החוק אמר, נסיבות מיוחדות. 

היו"ר מיכאל איתן:


נסיבות מיוחדות אבל כל אחד יכול להגיד שהנסיבות המיוחדות חלות לגביו. 

תמר קלהורה:

 אבל הוועדה יכולה לבוא ולומר, אלה לא נסיבות מיוחדות. 

היו"ר מיכאל איתן:

נכון, הוועדה תגיד לו. אבל להגיע לוועדה כל אחד יכול. 

תמר קלהורה:

מה זה נקרא להגיע לוועדה?  

היו"ר מיכאל איתן:


 לכתוב מכתב ולהגיד אני מבקש לקבל פיצוי מטעמים של החסד כי כך וכך.  

תמר אינדיג:

ואז יהיו שני סינריום, סינריו אחד יבוא ויגיד  - - -  

היו"ר מיכאל איתן:


הוא לא צריך לחפש את הטיעונים שלו והוא יגיד מה שהוא רוצה. הוועדה, אם אתם רוצים, אני מוכן שתקבעו לוועדה אמות מידה, תגידו, אתם צריכים  להתחשב במצב סוציאלי, בפגיעה, בחומרת הפגיעה וזהו, נגמר. די. לא צריך את כל זה, זה לא מעניין.  

תמר אינדיג:

 אבל הדבר הזה עוגן בחוק עצמו, החוק דיבר על זה שהוועדה ייקבעו לה תנאי סף ואמות מידה, זה לא היינו הך. 

קרן ויינשל:

זה נקבע מתוך מחשבה שיהיו מסמכים שצריך להגיש בגלל שקשה לנו לדעת מה קורה שם ולא מתוך מחשבה שזה יהיה כזה דבר. 

היו"ר מיכאל איתן:


"החקירה לא הביאה לאיתור הגורם המסוים בכוחות הביטחון אשר ביצע את המעשה, אך העלתה כי אכן נגרם הנזק בעבירה כאמור על ידי גורם בכוחות הביטחון". מי צריך את כל זה?  בשביל מה אתם כותבים שטויות ומתפלפלים? מי צריך את זה בכלל?

תמר קלהורה:

צריך את זה כדי לבוא ולהסביר - - - 

דן יקיר:

הפלסטיני צריך להצהיר בבקשה שככה באמת קרה. 

היו"ר מיכאל איתן:

זה אותם מסבך, זה לא עניין של הפלסטינים, מה הם רוצים בכלל?

תמר אינדיג:

בחלק מהנושאים חשבנו - - -  

היו"ר מיכאל איתן:


טוב, אני לא מקבל את זה. אני חוזר ואומר, מה אני מבקש שתעשו. כל אדם שחושב שמגיע לו יכול לפנות כמו שכל אסיר יכול לפנות לנשיא לחנינה וכמו שאדם יכול לפנות בבקשה למילגה, לבג"ץ ולכל מקום. יש נגישות, המילה הראשונה היא נגישות. הוועדה תהיה פתוחה לכל אדם, נקודה. כל אדם יוכל לפנות. 

תמר קלהורה:

אדוני מסכים שהוועדה תוכל לבוא ולומר, את זה אני דוחה על הסף? 

היו"ר מיכאל איתן:


 כן בהחלט.

תמר קלהורה:

אז אין בינינו ויכוח, אדוני. השאלה היא רק מאלו טעמים דוחים על הסף. אנחנו אומרים פעולה מלחמתית זו עילה לדחייה על הסף של הפנייה לוועדה. 

היו"ר מיכאל איתן:


 את לא אומרת את זה. 

תמר קלהורה:

 אני כן אומרת את זה. 

היו"ר מיכאל איתן:

כי אמרת מקודם שיהיו פעולות מלחמתיות שאת תגידי למרות  - - - 

תמר קלהורה:

אלא אם מדובר בנסיבות חריגות ביותר. 

היו"ר מיכאל איתן:


 "אלא אם" אז "אלא אם" זה לא המצב.  אבל אין דחייה על הסף ולהגיד "אלא אם". על הסף זה, אני אומר עילה מלחמתית, אסור לי לדון. זה נקרא על הסף. אם את אומרת, עילה מלחמתית, אבל מותר לדון ויהיו מקרים שכן, זה לא על הסף. אני לא יכול איתכם. אני לא מבין, אני לא יודע מה זה על הסף, זה אומר שהמדינה באה ויש עילה מלחמתית, לוועדה אין סמכות לתת לו. אבל לא זה מה שאתם אומרים. 

תמר קלהורה:

אפשר גם ללכת בדרך הזאת. אפשר גם לבוא ולומר באופן מפורש שאם הפעולה היא פעולה מלחמתית אין זכאות. 

היו"ר מיכאל איתן:


אז אם יש הצדקה אז תגידו שאפשר לדון, שתשקול  או משהו. אז מה אתם אומרים? 

תמר קלהורה:

 אני מבינה שלאדוני מפריע שכתבנו פה מנכ"ל משרד הביטחון. 

היו"ר מיכאל איתן:


לא מנכ"ל משרד הביטחון, תרדי מזה עכשיו. עכשיו אני רוצה לדעת, בפעולה מלחמתית מותר לה לדון או אסור לה לדון?

תמר אינדיג:

ככלל לא - - - 

היו"ר מיכאל איתן:


 מה זה "ככלל לא"? 

תמר אינדיג:

 למעט פגיעות גוף חמורות ביותר כשיש הסכמה של המדינה לדון בזה לגופו. 

היו"ר מיכאל איתן:

כשיש הסכמה של המדינה. 

תמר אינדיג:

זה המצב היום, אתה לא בא לגרוע מהמצב שהיום יש למדינה. 

היו"ר מיכאל איתן:


אני לא יודע מה המצב היום וזה לא מעניין אותי. אותי מעניין שיש עכשיו מציאות חדשה ואנחנו מקימים ועדה שתפקידה לדון במקרים חריגים הומניטריים.  אני לא מקבל את זה שהיא צריכה להביא אישור ממנכ"ל משרד הביטחון. אם מנכ"ל משרד הביטחון חושב שכן, הוא ייתן לה ישר צ'ק, למה הוא צריך להביא אישור? אם הוא שוכנע שאפשר אז הוא ייתן לו צ'ק, למה הכפילות?

תמר קלהורה:

 בסדר גמור. אז אדוני אומר שמנכ"ל משרד הביטחון זה מפריע אבל הקונספציה שדיברנו עליה כרגע, שאם המדינה מסכימה אז כן שאם המדינה מסכימה אז זה בסדר?

היו"ר מיכאל איתן:


 אני מבקש שאתם תכתבו שיקולים וקריטריונים לוועדה לא לגבי הצד המשפטי אם היה כך ואם היה אחרת. הוועדה פתוחה אבל אתם תכתבו. 

תמר אינדיג:

מקרים שמדובר בפעולה מלחמתית זה תנאי שלא נוכל לוותר עליו בצורה  - - - 

היו"ר מיכאל איתן:


אבל הבעיה ההומניטרית לא קשורה בעילה לאיך האדם נפגע. היא לא קשורה, אם את מדברת על הומניזם, אז הוא נוגע לקורבן הוא לא נוגע לאיך קרה לו העניין. זה בכלל לא מעניין איך קרה לו.   

תמר אינדיג:

נתנו לזה ביטוי - - - 

היו"ר מיכאל איתן:


אנחנו באים ואומרים שאנחנו רוצים לעזור לאנשים מסיבות הומניטריות. זה לא משנה כרגע אם זה קרה מסיבה זו או אחרת. אנחנו לא עושים אותם צדיקים בזה שאנחנו עוזרים להם. 

תמר אינדיג:

 אבל אנחנו לא באנו לא דרך תיקון מס' 7 ולא דרך התקנות האלה לקבוע מהסדרים משפטיים קיימים. לכן אי אפשר לשים את כל המשפט בצד. היום למדינת ישראל יש זכות שלא לשלם כאשר מדובר בפעולה מלחמתית. 

היו"ר מיכאל איתן:


גם כאן יש זכות לא לשלם,  אני לא מחייב אותה לשלם. 

תמר אינדיג:

אתה מחייב אותה לדון לגופם של דברים. 

היו"ר מיכאל איתן:


אני אומר לה דבר אחד, לדון ולקבל החלטה במקרים הומניטריים מיוחדים. אם בישראל בתי המשפט רוצים לנהל את המדינה והם יהפכו להיות הוועדה הזאת והם יקבעו מה הומניטרי ומה לא? זו בעיה מתחום אחר שאני לא יכול לטפל בה כאן. אני לא חושב שבתי המשפט צריכים לטפל בדברים כאלה. אבל אם אתם חוששים מזה אז צריכים לשנות לגמרי את כל המבנה של המדינה ואת מעמד בתי המשפט. 

תמר אינדיג:

 אנחנו הגדרנו מה זה אותו מקרה הומניטרי שבו גם בפעולה מלחמתית אנחנו מעוניינים שהוועדה תדון.  

היו"ר מיכאל איתן:

אני לא רוצה את האבחנה בין מלחמתית ללא מלחמתית, אני רוצה שתקבעו מה זה עניין הומניטרי. 

תמר קלהורה:

 אנחנו לא יכולים לוותר על זה כי המשמעות היא שכל אלפי התביעות שישנן היום, הוועדה תצטרך לדון בהם. 

היו"ר מיכאל איתן:


בכל מקרה היא תדון. 

תמר קלהורה:

 לא, יש הבדל בין לדון בשאלה של דחייה על הסף לבין הדיון עצמו. 

היו"ר מיכאל איתן:

אז מה הבעיה? 

תמר קלהורה:

 לכן אני חושבת שהפער בינינו הוא פער קטן כי אדוני אמר שהוא מסכים שצריכים להיות תנאי סף שאם הם מתקיימים אז בכלל לא דנים.

היו"ר מיכאל איתן:

אני לא יודע מה זה תנאי סף.

תמר קלהורה:

 תנאי סף פירושו של דבר שבקשה שלא עומדת בתנאי הסף לא דנים בה. 

היו"ר מיכאל איתן:


אבל תגדירי לי מה זה תנאי הסף. 

תמר קלהורה:

 כבר אמרנו. 

היו"ר מיכאל איתן:

אני לא מקבל את התנאים המשפטיים. אני יכול להגיד שנזק עקיף לא. 

תמר קלהורה:

זה לא תנאי משפטי? זה תנאי משפטי פר אקסלנס. 

תמר אינדיג:

 מה זה עקיף?

היו"ר מיכאל איתן:


אני מתכוון בתנאי הזכאות שאת העילה, שאתם קבעתם תנאי כזה ואחר, כן מלחמתי, לא מלחמתי, יתחיל ויכוח. אני לא רוצה את זה. בא בן אדם פגוע, אתם יכולים לתאר לי באיזה מקרים אנחנו נשמע מה יש לו להגיד באיזה מקרים לא. לא סיבות איך זה קרה לו אלא מצבו במישור ההומניטרי.  

תמר אינדיג:

 אחד המקרים שלא נשמע את נסיבותיו הפרטניות זה כאשר הוא נפגע בנסיבות של פעולה מלחמתית כי גם עד היום המדינה לא הייתה שומעת ולא הייתה משלמת לנסיבות מהסוג הזה. 

היו"ר מיכאל איתן:


אבל היא תקבע אז 
מה עשיתי? היא קובעת, הרי כאן הוועדה זה אפילו לא בית משפט.

קרן ויינשל:

היא קובעת אם זו הייתה פעולה מלחמתית או לא, דבר ראשון. 

היו"ר מיכאל איתן:

נו אז מה עשיתי? 

תמר אינדיג:

אם אדם נפגע בסיכול ממוקד שזה פעולה מלחמתית - - - 

היו"ר מיכאל איתן:

גמרנו, אני לא מסכים לזה. 

ארנה כהן:

אני רוצה לומר כמה דברים. קודם כל כבודו מדבר על קריטריונים, זאת חסימת שמיעת התביעה. אני חושבת שאנחנו במצב מוזר. ישבנו בחדר הזה בזמן הדיונים לקראת החוק, על כל הטענות שלנו על מניעת גישה לבית המשפט, ענו תשובה, תהיה ועדה. הוועדה הייתה כאילו מרפא לכל, הייתה מין מילת קסם. עכשיו כשהגענו לשלב של קביעת התקנות לגבי פעילות הוועדה, הוועדה הופכת להיות מושא לאותן חששות שהפרקליטות ומשרד הביטחון הביעו קודם לגבי בתי המשפט, או ואבוי, אולי יאשרו. אולי באיזשהו מקרה נצליח לקבל פיצוי. אני חושבת שאם אנחנו מסתכלים על התקנות ושומעים את מה שנציגת משרד המשפטים ונציגת משרד הביטחון כאן אמרו, אנחנו רואים פער מאוד גדול. כי בעוד שהחוק מדבר על ועדה שתיתן לי טעמים מיוחדים, הם יוצאים מתוך גישה של איך לנעול את העסק בצורה כזאת שכמעט אף אחד לא יוכל להיכנס בכלל לוועדה, ומי שכבר יצליח להשתחל לשם, יתקל בקיר חסום. כאילו הוועדה הזאת היא איזה גוף שנשתל שם על מנת לתת לכל דיכפין פיצוי, והרי אנחנו כולנו יודעים שהוועדה הזאת מתקיימת לפי חוק על ידי נציגים של משרד המשפטים ומשרד הביטחון וכו'. בעצם מדובר במדינה. הוועדה היא המדינה. ולכן כשנציגת משרד המשפטים אומרת פה, באישור המדינה, הרי הוועדה נועדה להיות בדיוק האישור הזה - - - 

היו"ר מיכאל איתן:

נכון. 

ארנה כהן:

ולכן אין צורך בעוד חסמים. אני רוצה לתת כמה דוגמאות קטנות לאיזה אבסורד הגיעו במשרד המשפטים ומשרד הביטחון. כשאנחנו מדברים על התנאים של פגיעה גופנית שאינה פגיעה גופנית קשה ביותר. נגיד רק קשה מאוד. נגיד רק שתי רגליים ולא שתי ידיים ושתי רגליים שנכרתו.  

היו"ר מיכאל איתן:


אבל אף אחד לא קבע מה זה קשה.

ארנה כהן:

אבל קשה ביותר לעומת קשה, סתם דוגמא. מה אומר יושב ראש הוועדה? צריך לבדוק מה הקריטריונים, לא לקבוע דברים סגורים כאלה. מי המומחה לבחינת דברים כאלה? מי הגוף המקצועי? בית המשפט. אבל כדי לא להישמע על ידי מישהו שהוא מקצועי וענייני ובלתי מוטה, אנחנו הגענו לוועדה. 

היו"ר מיכאל איתן:


בית המשפט הוא לא מקצועי, הוא שומע אנשי מקצוע. 

ארנה כהן:

נכון, הוא יודע לקמט ולהחליט בשקילת הנתונים מבחינת נזק כדי לקבל החלטה. 

היו"ר מיכאל איתן:

אוקי. 

ארנה כהן:

מה עושה הפרקליטות? אחרי שהיא שכנעה את הוועדה ואחרי זה את הכנסת לקחת את זה מהידיים של גורם שבעצם יש לו את הכלים לבדוק שאלות כאלה, אומרים לנו נציגי משרד המשפטים, זה יהיה בוועדה. ובוועדה מה יעשו? רק בנסיבות כאלה וכאלה. בוא ניקח את המקרה הבינוני, סעיף קטן 2. פגיעת גוף לא קשה ביותר, קשה, ואז הם קובעים לנו באיזה תנאים,  ולא רק במקרה של פעולה מלחמתית אלא בכלל במקרה של נזק, אפשר יהיה להגיש את הבקשה, ואז אנחנו רואים שזה מצבים מאוד נדירים. מה הם אותם מצבים נדירים, להזכירנו מדובר בפגיעת גוף קשה שחקירת משטרה צבאית חוקרת או המחלקה לחקירות שוטרים העלתה נגד איש כוחות הביטחון ראיות קבילות אשר יכלו לכאורה להקים סיכוי סביר וכו'.  זה בתנאי שמדובר בעברה - - - 

היו"ר מיכאל איתן:

בסדר, אבל זה לא די.  

דן יקיר:

את זה צריך לכתוב בבקשה שיש ראיות קבילות. 

היו"ר מיכאל איתן:


 אני בכלל לא מסכים לזה. אתם תשבו, תשנו את התפיסה - - - 

תמר קלהורה:

התפיסה שאדוני מציע, בכל הכבוד, היא מנוגדת לחוק, אני חולקת לחלוטין על מה שנאמר כאן.

קרן ויינשל:

היא לא מנוגדת לחוק. 

תמר קלהורה:

 החוק לא דיבר על כך שהוא יהפוך להיות  - - - 

היו"ר מיכאל איתן:


טוב רבותי,  הישיבה נעולה ואנחנו ננהל  מגעים ונראה מה נעשה. תודה רבה. 

הישיבה ננעלה בשעה 11:30

